**ОПШТИНСКО ВЕЋЕ ОПШТИНЕ ГАЏИН ХАН** на основу одредбе члана 57. Статута Општине Гаџин Хан ( “Службени лист града Ниша” број 63/2008, 31/2011, 46/2011 и 36/2013), члана 3., члана 22. Одлуке о Општинском већу општине Гаџин Хан ( “Службени гласник града Ниша” бр.83/2008), члана 20. Пословника Општинског већа општине Гаџин Хан (“Службени лист града Ниша” број 93/2004) на својој 100. (стотој) седници, одржаној дана 28. новембра 2018. године, **УТВРЂУЈЕ**

**ПРЕДЛОГ**

**ОДЛУКЕ О СУБВЕНЦИОНИСАЊУ КОРИСНИКА УСЛУГЕ СНАБДЕВАЊА ВОДОМ ЗА ПИЋЕ И УТВРЂИВАЊУ СУБВЕНЦИОНИСАНЕ ЦЕНЕ**

**УТВРЂУЈЕ СЕ** предлог Одлуке о субвенционисању одређених корисника цене комуналне услуге снабдевања водом за пиће и утврђивању субвенционисане цене комуналне услуге снабдевања водом за пиће, те исти доставити Скупштини општине Гаџин Хан на усвајање.

**ОПШТИНСКО ВЕЋЕ ОПШТИНЕ ГАЏИН ХАН**

број: 06-632/18-III-5

У Гаџином Хану, 28. новембра 2018. године ПРЕДСЕДНИК

Саша Ђорђевић

На основу члана 32 Закона о локалној самоуправи ( „Службени гласник РС“, бр.129/2007, 83/2014-др. закон, 101/2016-др. закон и 47/2018), чланa 29 Закона о комуналним делатностима ( „Службени гласник РС“, бр.88/2011 и 104/2016) тачке 2.3.3., тачке 4.3.2. Стратегије управљања водама на територији Републике Србије ( „Службени гласник РС“, бр.3/2017, члана 39.Статута општине Гаџин Хан ( „Службени лист града Ниша“, бр.63/08,31/11,46/12 и 36/13)

Скупштина општине Гаџин Хан на седници одржаној дана 30.новембра 2018. године, доноси

ОДЛУКУ

О

СУБВЕНЦИОНИСАЊУ ОДРЕЂЕНИХ КОРИСНИКА КОМУНАЛНЕ УСЛУГЕ

СНАБДЕВАЊА ВОДОМ ЗА ПИЋЕ

и

УТВРЂИВАЊУ СУБВЕНЦИОНИСАНЕ ЦЕНЕ КОМУНАЛНЕ УСЛУГЕ

СНАБДЕВАЊА ВОДОМ ЗА ПИЋЕ

Члан 1

УТВРЂУЈУ СЕ категорије корисника комуналне услуге снабдевања водом за пиће који плаћају субвенционирану цену комуналне услуге и износ субвенције за сваку категорију и то:

1. сви становници Општине Гаџин Хан са износом субвенције 70% од цене воде за пиће
2. становници општине Гаџин Хан који су корисници социјалне помоћи, материјалног обезбеђења са износом субвенције за још 50% од цене воде за пиће, умањене субвенцијом од 70%.

Члан 2

УТВРЂУЈЕ СЕ субвенционисана цена комуналне услуге снабдевања водом за пиће за категорије корисника ове комуналне услуге који плаћају субвенционисану цену воде из члана 1. ове одлуке и то:

1. за све становнике Општине Гаџин Хан којима је утврђен износ субвенције од 70% субвенцинисана цена воде износи 19,71 дин/м2,
2. за све становнике Општине Гаџин Хан којима је утврђен износ субвенције за још 50% субвенционисана цена воде за пиће умањена субвенцијом од 70% износи 9,85 дин/ м2.

У субвенционисану цену воде из става 1. овог члана није урачунат водни допринос.

Субвенционисана цена воде из става 1 и 2 овог члана је без урачунатог пореза на додату вредност (ПДВ).

Члан 3

Општина Гаџин Хан и Општинска управа општине Гаџин Хан доставиће Јавном предузећу Дирекција за изградњу и комуналне делатности списак и податке корисника комуналних услуга из члана 1 ове одлуке ( име, презиме, ЈМБГ, адреса пребивалишта) са укупно исказаним износом субвенције у року од 3о дана од дана ступања на снагу ове одлуке.

Члан 4

Општина Гаџин Хан дужна је да Јавном предузећу Дирекција за изградњу и комуналне делатности као вршиоцу комуналне делатности снабдевања водом за пиће надокнади субвенционисани део цене вршиоцу комуналне делатности у периоду од 30 дана од дана извршења комуналне услуге и то:

1. за све становнике Општине Гаџин Хан којима је утврђен износ субвенције од 70% субвенцинисани део цене воде у износу од 45,99 дин/м2,
2. за све становнике Општине Гаџин Хан којима је утврђен износ субвенције за још од 50% субвенционисани део цене воде за пиће умањене субвенцијом од 70% у износу од 55,85 дин/м3.

У субвенционисани део цене воде из става 1. овог члана није урачунат водни допринос.

Субвенционисани део цене воде воде из става 1 и 2 овог члана је без урачунатог пореза на додату вредност (ПДВ).

Члан 2

Ова одлука ступа на снагу осмог дана од дана објављивања у „Службеном листу града Ниша“ , а примењиваће се од 01.01.2019. године.

СКУПШТИНА ОПШТИНЕ ГАЏИН ХАН

Број:06-230/18-II

У Гаџином Хану, дана 30.новембра 2018. године. ПРЕДСЕДНИК

Марија Цветковић

**О б р а з л о ж е њ е**

**Законом о комуналним делатностима** ( „Службени гласник РС“, бр.88/2011 и 104/2016) прописано је:

„**Субвенционисање одређених категорија корисника комуналних услуга**

Члан 29

**Јединица локалне самоуправе може утврдити категорије корисника** комуналне услуге **који плаћају субвенционирану цену комуналне услуге, као и износ субвенција за сваку категорију**.

**Јединица локалне самоуправе дужна је да вршиоцу комуналне делатности достави списак** и податке корисника комуналних услуга из става 1. овог члана (име и презиме, ЈМБГ, адреса пребивалишта), са укупно исказаним износом субвенција, до септембра текуће године за наредну годину, као и да надокнади субвенционисани део цене вршиоцу комуналне делатности, у периоду од 30 дана од дана извршења комуналне услуге.

Уговором о поверавању може се предвидети субвенционирани износ цене за одређене категорије корисника који се неће надокнађивати вршиоцу комуналне делатности”.